นายกรัฐมนตรี ชื่นชมเยาวชนประสานเสียง คว้า 2 เหรียญทองเวทีระดับโลก ยกเป็นตัวอย่างที่ดีเปรียบเหมือนทูตทางวัฒนธรรม
นายกรัฐมนตรี ชื่นชมเยาวชนประสานเสียง คว้า 2 เหรียญทองเวทีระดับโลก ยกเป็นตัวอย่างที่ดีเปรียบเหมือนทูตทางวัฒนธรรม

พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช.ให้โอวาทแก่นักร้องประสานเสียงเยาวชนไทย Thai Youth Choir (TYC) จำนวน 36 คน ที่เข้าร่วมการแข่งขันขับร้องประสานเสียงชิงแชมป์โลก ครั้งที่ 10 เมื่อวันที่ 8-16 ก.ค.2561 ที่ผ่านมา ณ สาธารณรัฐแอฟริกาใต้ ซึ่งจากการเข้าร่วมแข่งขันส่งผลให้คณะนักร้องประสานเสียงเยาวชนไทยคว้า 2 เหรียญทอง ทั้งนี้นายกรัฐมนตรี กล่าวแสดงความยินดีและชื่นชมแทนคนไทยทั้งชาติที่ทำให้คนไทยมีความสุข นำชื่อเสียงมาสู่ประเทศไทย โดยการไปแข่งขันครั้งนี้ถือเป็นทูตทางวัฒนธรรมที่สร้างความเข้าใจในศิลปะและวัฒธรรมอันดีงามของไทย ซึ่งตนเองจะช่วยประชาสัมพันธ์ให้คนไทยได้รับทราบว่าเยาวชนของไทยไม่ได้น้อยหน้าไปกว่าประเทศอื่น อย่างไรก็ดีอยากให้หน่วยงานที่เกี่ยวข้องทั้งระดับกระทรวงและระดับโรงเรียนร่วมกันส่งเสริมเยาวชนในทางสร้างสรรค์ ให้สอดคล้องกับประเทศไทยที่มียุทธศาสตร์ชาติเกี่ยวกับทรัพยากรมนุษย์ให้สามารถเดินหน้าได้ต่อไป

นายกรัฐมนตรี ยืนยันว่าสิ่งที่รัฐบาลพยายามทำ ตลอดจนการพยายามแก้ไขปัญหาทุกอย่าง ล้วนไม่เกี่ยวข้องกับเรื่องการเมือง แต่ทำเพื่อให้ประเทศเดินหน้าได้ ซึ่งหวังว่าในการเลือกตั้งครั้งหน้าให้เด็กรุ่นนี้เลือกให้ดี